ગુજરાતના શહેરોમાં નવી દિલ્હી અને મુંબઇ જેવી લેનસિસ્ટમ લાગુ કરવા સરકાર તૈયાર બની છે. રાજ્યના વાહનવ્યવહાર અને ગૃહ વિભાગ પાસેથી એક રિપોર્ટ મંગાવ્યો છે અને તેમાં અમદાવાદ સહિતના શહેરોમાં માર્ગો પર લેનસિસ્ટમ લાગુ કરવામાં આવનાર છે. ગુજરાતના પાટનગર ગાંધીનગરથી લેનસિસ્ટમ લાગુ કરવામાં આવશે અને પછી અમદાવાદ, સુરત, વડોદરા અને સુરત જેવા મોટા શહેરોમાં તે ફરજીયાત લાગુ કરવામાં આવશે. લેનસિસ્ટમ તોડનાર વાહનચાલકને લાયસન્સ જપ્તી સુધીના પગલાં વિચારવામાં આવી રહ્યાં છે. જે વાહનો લેનમાં નહીં ચાલે અથવા તો ખોટી રીતે ઓવરટેઇક કરતા જણાશે તો તેમને દંડ, જેલ અને લાયસન્સ સસ્પેન્ડ કરવા સુધીના પગલાં લેવા સરકાર વિધાનસભાના બજેટ સત્રમાં સુધારો લાવી રહી છે. ગુજરાતની ટ્રાફિક પોલીસ શરૂઆતમાં વાહનચાલકોને લેનમાં રહેવા સમજાવશે અને ચાલકો નહીં માને તો કાયદાનો ડર બતાવશે અને તમામ વાહનો લેનમાં ચાલે તે જોવા માટે ટ્રાફિકની મોબાઇલ વાન ફરતી રાખવામાં આવશે.